Kéthelyi Közös Önkormányzati Hivatal

Jegyzője

8713 Kéthely, Ady Endre u. 1.

Tel.: 85/339-201

**Előterjesztés**

Kéthely Község Önkormányzata Képviselő-testületének 2014. április 29-én tartott ülésének

5. napirendi pontjához

Tárgy: Képviselők vagyonnyilatkozat tételének elmaradásával kapcsolatos törvényességi javaslat.

Tisztelt Képviselő-testület!

Kéthely Község Önkormányzata Képviselő-testületének 2014. február 25-én tartott ülésén az ügyrendi bizottság elnöke, Németh István jelezte, hogy a 2013. áprilisában lemondott három képviselő helyébe lépő Havanecz Imre László, Hosszúné Tóth Rita és Németh István képviselők nem tettek vagyonnyilatkozatot a megbízólevelük átvételét követő 30 napon belül.

A vagyonnyilatkoza letételére ez év január 31-ig került sor.

Vagyonnyilatkozat hiányába az érintett képviselők nem gyakorolhatták volna jogaikat, így az üléseken nem vehettek volna részt.

Németh István és Német Lajos képviselő urak elmondták, hogy szerintük ez az állapot jogsértő volt, a hozott határozatok és rendeletek megkérdőjelezhetőek. Megoldást kellene találni ennek a helyzetnek az orvosoására.

A felvetés alapján a Somogy Megyei Kormányhivataltól állásfoglalást kértem az ügyben.

A Kormányhivatal a részemre megküldött állásfoglalással egyidejűleg törvényességi felhívást tett a Kéthely Községi Önkormányzat Képviselő-testülete Ügyrendi Bizottságának, továbbá törvényességi javaslatot tett Kéthely Községi Önkormányzat Képviselő-testületének.

Az Ügyrendi Bizottsághoz intézett törvényességi felhívás szerint a Bizottság nem látta el az Önkormányzat Szervezeti és Működési Szabályzatában rögzített feladatait, melyek az alábbiak:

* igazolást ad ki a kitöltött vagyonnyilatkozatok átvételéről
* nyilvántartást vezet az átvett vagyonnyilatkozatokról
* ellátja a vagyonnyilatkozatok ellenőrzésével kapcsolatos feladatokat.

**Mulasztásával jogszabálysértést követett el!**

A törvényességi felhívásban foglaltakat a Bizottságnak meg kell vizsgálni, és az annak alapján tett intézkedésről a Kormányhivatalt 2014. május 12-ig tájékoztatni kell.

A Képviselő-testületnek tett törvényességi javaslat az alábbiakban foglalható össze:

* A helyi Önkormányzati képviselők jogállásának egyes kérdéseiről szóló 2000. évi XCVI. tv. 10/A pontja alapján a vagyonnyilatkozat tételének elmulasztása esetén – annak benyújtásáig – az önkormányzati képviselő a jogait nem gyakorolhatja, és a helyi önkormányzatokról szóló 1990.évi LXV. tv. 20. §-ában meghatározott juttatásokban nem részesülhet.

**A Kormányhivatal javaslata: a Képviselő-testület kezdeményezze a vagyonnyilatkozatot nem tett képviselők tiszteletdíjának visszafizetését.**

* Az Önkormányzat Szervezeti és Működési Szabályzatának 36. § (1) bekezdés b) pontja szerint az Ügyrendi Bizottság 2 fő képviselőből és 1 fő külső tagból áll. Ezzel szemben a Bizottság tagjává csak két fő képviselő lett megválasztva, külsős tag nem.

Mivel külsős bizottsági tag nem került megválasztásra, a képviselő-testület mulasztásban megnyilvánuló jogszabálysértést követett el.

**A Kormányhivatal javaslata: A képviselő-testület válasszon külsős bizottsági tagot az Ügyrendi Bizottságba.**

* Azon képviselő-testületi döntések vonatkozásában, mely döntésekben részt vettek a vagyonnyilatkozatot nem tett képviselők (és nélkülük a szükséges szavazati arány nincs meg), megállapítható – a jogbiztonság követelményéből adódóan- hogy a rendeleteket mindaddig alkalmazni kell, amíg azokat a képviselő-testület nem helyezi hatályon kívül, vagy az Alkotmánybíróság nem semmisíti meg.

Ugyanakkor a jogalkotás során jogalkotási garanciák sérültek, ezért az érintett rendeletek és határozatok felülvizsgálata szükséges.

**A Kormányhivatal javaslata: Az érintett rendeleteket az Önkormányzat helyezze hatályon kívül, és ezekben a tárgykörökben a rendeleteket ismételten alkossa meg. Továbbá az érintett határozatokat is vissza kell vonni, és amennyiben szükséges, új határozatokat kell hozni.**

* Megállapítható, hogy a kérdéses időszakban a Kéthelyi Közös Önkormányzati Hivatalnál jegyzői feladatott ellátó valamennyi jegyző részéről mulasztás történt. Ugyanis a Magyarország Önkormányzatairól szóló 2011.évi CLXXXIX. tv. 81. §-a kimondja, hogy a jegyző(többek között) gondoskodik az önkormányzat működésével kapcsolatos feladatok ellátásáról, valamint jelzi a képviselő-testületnek, a képviselő-testület szervének (bizottság) és a polgármesternek, ha döntésük jogszabálysértő.

**Kormányhivatal megállapítása: A mulasztás szankcionálására a munkáltatói jogkör gyakorlójának lett volna lehetősége.**

A Kormányhivatal megállapításai helytállóak, ezért javaslom, hogy a képviselő-testület a törvényességi javaslatokat fogadja el, és erről hozzon határozatot.

Javaslom, hogy a rendeletek és határozatok felülvizsgálatát a következő, májusi ülésén tárgyalja a képviselő-testület, mert az hosszabb előkészítést igényel.

Határozati javaslatok:

***Kéthely Község Önkormányzata Képviselő-testületének***

***……/2014. (IV.29.) számú határozata***

Kéthely Község Önkormányzatának Képviselő-testülete a Somogy Megyei Kormányhivatal - a képviselői vagyonnyilatkozatok beadásával összefüggésben történt mulasztás miatt tett - törvényességi javaslatát elfogadja.

A képviselő-testület a javaslatnak megfelelően intézkedik a jogalap nélkül felvett képviselői tiszteletdíjak visszafizetéséről, illetve a következő ülésén az érintett képviselő-testületi rendeleteket hatályon kívül helyezi, a határozatokat pedig visszavonja, és ezekben a tárgykörökben újabb döntéseket hoz, azonos tartalommal.

Határidő: 2014. május 31.

Felelős: Sipos Balázs polgármester.

***Kéthely Község Önkormányzata Képviselő-testületének***

***……/2014. (IV.29.) számú határozata***

Kéthely Község Önkormányzatának Képviselő-testülete kötelezi Havanecz Imrét, Németh Istvánt, (2013. május 1-től 2014. január 31-ig terjedő időre) és Hosszúné Tóth Ritát (2013. június 1-től 2014. január 31-ig terjedő időre), hogy a jogalap nélkül felvett képviselői tiszteletdíjukat fizessék vissza.

Határidő: 2014. június 30.

Felelős: Sipos Balázs polgármester.

Kéthely, 2014. április 17.

***Strausz Edit***

***jegyző***